風水僧善用期之不遇
作者：董嗣杲
朝代：宋

paragraphs: 用僧期不來，子午針頭誤。
沉迷負所傳，老去眼隔霧。
言甘說中少，見陋遭時惡。
三椽當道架，山色翠回互。
空曠乏人守，有欲絕反顧。
豈無世事非，何能日如故。
昨收松下書，欲見展心晤。
遍尋莫知蹤，望極柏山路。
馬荒人亦倦，酒熟秋垂暮。
浮身真是浮，參取折蘆渡。